[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.2.2007

SEC(2007) 138 τελικό

Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σταθερότητας της Φινλανδίας, για την περίοδο 2006-2010

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Γενικο πλαισιο

Το Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσου ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Η μεταρρύθμιση του συμφώνου το 2005, αφενός, αναγνώριζε τη χρησιμότητά του για την εδραίωση της δημοσιονομικής πειθαρχίας, αφετέρου δε, αποσκοπούσε στην ενίσχυση της αποτελεσματικότητας και των οικονομικών του ερεισμάτων, καθώς και στη διασφάλιση της μακροπρόθεσμης διατηρησιμότητας των δημόσιων οικονομικών.

Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σταθερότητας της Φινλανδίας υποβλήθηκε το Σεπτέμβριο του 1998. Κατ’ εφαρμογή του κανονισμού, το Συμβούλιο εξέδωσε γνώμη για το πρόγραμμα στις 12 Οκτωβρίου 1998 βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο δύναται να τα εξετάσει.

Ιστορικο για την Αξιολογηση του επικαιροποιημενου προγραμματος

Η Επιτροπή εξέτασε το πλέον πρόσφατο επικαιροποιημένο πρόγραμμα σταθερότητας της Φινλανδίας , που υποβλήθηκε στις 30 Νοεμβρίου 2006 και εξέδωσε σύσταση για την έκδοση γνώμης του Συμβουλίου επ' αυτού (βλ. πλαίσιο για τα κυριότερα σημεία της αξιολόγησης).

Προκειμένου να σχηματισθεί μια εικόνα του πλαισίου εντός του οποίου αξιολογείται η δημοσιονομική στρατηγική του επικαιροποιημένου προγράμματος σταθερότητας, στις παραγράφους που ακολουθούν περιγράφονται συνοπτικά τα εξής:

1. οι οικονομικές και δημοσιονομικές επιδόσεις κατά την τελευταία δεκαετία

2. η πλέον πρόσφατη αξιολόγηση της κατάστασης της χώρας βάσει του προληπτικού σκέλους του Συμφώνου Σταθερότητας και Ανάπτυξης (περίληψη της γνώμης του Συμβουλίου σχετικά με το προηγούμενο επικαιροποιημένο πρόγραμμα σταθερότητας) και

3. η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Σεπτεμβρίου 2006.

Πρόσφατες οικονομικές και δημοσιονομικές επιδόσεις

Κατά τη διάρκεια της τελευταίας δεκαετίας, οι επιδόσεις της φινλανδικής οικονομίας ήταν εξαιρετικές. Η κυκλική ανάκαμψη μετά την ύφεση στις αρχές της δεκαετίας του 1990 ενισχύθηκε με την αναδιάρθρωση της οικονομίας και την ισχυρή παρουσία που απέκτησε ο τομέας των ΤΠΕ, στον οποίο οφείλεται σε μεγάλο βαθμό η αξιοσημείωτη αύξηση της παραγωγικότητας. Τα μέσα ποσοστά ανάπτυξης ήταν σημαντικά υψηλότερα από το μέσο όρο της ζώνης του ευρώ, ενώ ο πληθωρισμός διατηρήθηκε σε σχετικά χαμηλά επίπεδα. Η ισχυρή επέκταση της οικονομίας συνοδεύτηκε από μια αποφασιστική στρατηγική δημοσιονομικής εξυγίανσης, χάρη στην οποία ο τομέας της γενικής κυβέρνησης πραγματοποίησε και πάλι σημαντικό πλεόνασμα. Στην πορεία για την ΟΝΕ, η Φινλανδία κατόρθωσε να δημιουργήσει συνθήκες χαμηλού πληθωρισμού με μακροοικονομικές πολιτικές προσανατολισμένες στη διαφύλαξη της ανταγωνιστικότητας, οι οποίες συνέχισαν να στηρίζουν τις καλές οικονομικές επιδόσεις της.

Η αξιολόγηση που διατυπώνεται στη γνώμη του Συμβουλίου σχετικά με το προηγούμενο πρόγραμμα

Στις 24 Μαρτίου 2006, το Συμβούλιο εξέδωσε γνώμη σχετικά με το προηγούμενο επικαιροποιημένο πρόγραμμα σταθερότητας, για την περίοδο 2005-2009. Το Συμβούλιο διατύπωσε τη γνώμη ότι “συνολικά, η δημοσιονομική κατάσταση της χώρας είναι υγιής και η δημοσιονομική στρατηγική παρέχει ένα καλό παράδειγμα δημοσιονομικών πολιτικών που εφαρμόζονται σύμφωνα με τις επιταγές του Συμφώνου".

Η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Οκτωβρίου 2006

Η έκθεση εφαρμογής του εθνικού προγράμματος μεταρρυθμίσεων της Φινλανδίας, που καταρτίστηκε στο πλαίσιο της ανανεωμένης στρατηγικής της Λισαβόνας για την ανάπτυξη και την απασχόληση, υποβλήθηκε στις 12 Οκτωβρίου 2006. Το εθνικό πρόγραμμα μεταρρυθμίσεων της Φινλανδίας αναγνωρίζει ως βασικές προκλήσεις/προτεραιότητες τα εξής: τη διατηρησιμότητα των δημοσίων οικονομικών, τη βελτίωση της ανταγωνιστικότητας και της παραγωγικότητας και τη βελτίωση της λειτουργίας της αγοράς εργασίας. Η αξιολόγηση του εν λόγω προγράμματος από την Επιτροπή (που εκδόθηκε στο πλαίσιο της ετήσιας έκθεσης προόδου που συνέταξε τον Δεκέμβριο του 2006 [2] ) έδειξε ότι η Φινλανδία πραγματοποιεί πολύ ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων.

Λαμβάνοντας υπόψη την πρόοδο που συντελέστηκε, απευθύνθηκε η σύσταση στη Φινλανδία να εστιάσει την προσοχή της στους τομείς: της ανταγωνιστικότητας και της παραγωγικότητας των υπηρεσιών, των διαδικασιών πρόσληψης προσωπικού για τις επιχειρήσεις, των τοπικών συστημάτων μισθολογικής διαπραγμάτευσης και των σημείων όπου παρατηρείται "συμφόρηση" στην αγορά εργασίας.

Πλαίσιο: Κυριότερα σημεία της αξιολόγησης Όπως απαιτεί το άρθρο 5 παράγραφος 1 (για τα προγράμματα σταθερότητας) και το άρθρο 9 παράγραφος 1 (για τα προγράμματα σύγκλισης) του κανονισμού (ΕΚ) αριθ. 1466/97 του Συμβουλίου, κατά την αξιολόγηση εξετάζεται: αν είναι ευλογοφανείς οι οικονομικές παραδοχές στις οποίες βασίζεται το πρόγραμμα, ο μεσοπρόθεσμος δημοσιονομικός στόχος (ΜΔΣ) που καθόρισε το κράτος μέλος και αν η πορεία προσαρμογής για την επίτευξη του στόχου αυτού είναι κατάλληλη, αν τα μέτρα που λαμβάνονται ή/και προτείνονται για την τήρηση της πορείας προσαρμογής επαρκούν για την επίτευξη του ΜΔΣ κατά τη διάρκεια του οικονομικού κύκλου, κατά την αξιολόγηση της πορείας προσαρμογής για την επίτευξη του ΜΔΣ, αν καταβάλλεται μεγαλύτερη προσπάθεια προσαρμογής σε περιόδους ευνοϊκής οικονομικής συγκυρίας, ενώ η προσπάθεια μπορεί να είναι πιο περιορισμένη σε περιόδους δυσμενούς οικονομικής συγκυρίας και, για τη ζώνη του ευρώ και κράτη μέλη του ΜΣΙ ΙΙ, αν το κράτος μέλος προβλέπει ετήσια βελτίωση του κυκλικά προσαρμοσμένου αποτελέσματος, μείον έκτακτα και λοιπά προσωρινά μέτρα, ίση προς 0,5% του ΑΕΠ ως ένδειξη προόδου για την επίτευξη του ΜΔΣ του, κατά τον προσδιορισμό της πορείας προσαρμογής για την επίτευξη του ΜΔΣ (για κράτη μέλη που δεν τον έχουν ακόμη επιτύχει) ή την προσωρινή απόκλιση από αυτόν (για κράτη μέλη που τον έχουν επιτύχει), αν εφαρμόζονται μείζονες διαρθρωτικές μεταρρυθμίσεις που οδηγούν άμεσα στην εξοικονόμηση πόρων μακροπρόθεσμα (μεταξύ άλλων, μέσω της αύξησης της δυνητικής ανάπτυξης) και, ως εκ τούτου, έχουν απτά αποτελέσματα για τη μακροπρόθεσμη διατηρησιμότητα των δημόσιων οικονομικών (υπό τον όρο ότι εξασφαλίζεται κατάλληλο περιθώριο ασφαλείας σε σχέση με την τιμή αναφοράς 3% του ΑΕΠ και εφόσον η δημοσιονομική θέση αναμένεται να επανέλθει στα επίπεδα του ΜΔΣ εντός της περιόδου του προγράμματος), με ιδιαίτερη προσοχή στις μεταρρυθμίσεις του συνταξιοδοτικού συστήματος που εισάγουν πολυπυλωνικό σύστημα που περιλαμβάνει έναν υποχρεωτικό και πλήρως κεφαλαιοποιητικό πυλώνα, αν οι οικονομικές πολιτικές του κράτους μέλους παρουσιάζουν συνοχή με τους γενικούς προσανατολισμούς των οικονομικών πολιτικών. Η ευλογοφάνεια των μακροοικονομικών παραδοχών του προγράμματος αξιολογείται με βάση τις φθινοπωρινές προβλέψεις των υπηρεσιών της Επιτροπής του 2006, χρησιμοποιώντας επίσης την από κοινού συμφωνηθείσα μεθοδολογία για την εκτίμηση του δυνητικού προϊόντος και των κυκλικά προσαρμοσμένων αποτελεσμάτων. Η αξιολόγηση της συνεκτικότητας με τους γενικούς προσανατολισμούς των οικονομικών πολιτικών πραγματοποιείται με βάση τους γενικούς προσανατολισμούς των οικονομικών πολιτικών στον τομέα των δημόσιων οικονομικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008. Κατά την αξιολόγηση εξετάζεται επίσης: η εξέλιξη του δείκτη χρέους και οι προοπτικές της μακροπρόθεσμης διατηρησιμότητας των δημόσιων οικονομικών τα οποία, σύμφωνα με την έκθεση του Συμβουλίου της 20ής Μαρτίου 2005 για τη «Βελτίωση της εφαρμογής του Συμφώνου Σταθερότητας και Ανάπτυξης», πρέπει να αποτελούν αντικείμενο «αρκετής προσοχής … κατά την εποπτεία των δημοσιονομικών θέσεων». Σε ανακοίνωση της Επιτροπής, της 12ης Οκτωβρίου 2006, περιγράφεται η προσέγγιση που πρέπει να τηρείται κατά την αξιολόγηση της μακροπρόθεσμης διατηρησιμότητας[3]· ο βαθμός συνοχής με το εθνικό πρόγραμμα μεταρρυθμίσεων που υπέβαλε το κράτος μέλος στο πλαίσιο της στρατηγικής της Λισαβόνας για την ανάπτυξη και την απασχόληση. Στο διαβιβαστικό σημείωμα της 7ης Ιουνίου 2005 προς το Ευρωπαϊκό Συμβούλιο για τους γενικούς προσανατολισμούς των οικονομικών πολιτικών για την περίοδο 2005-2008, το Συμβούλιο ΕCOFIN δήλωσε ότι τα εθνικά προγράμματα μεταρρυθμίσεων πρέπει να παρουσιάζουν συνοχή με τα προγράμματα σταθερότητας και σύγκλισης· η συμμόρφωση με τον κώδικα δεοντολογίας[4], ο οποίος, μεταξύ άλλων, προβλέπει μια κοινή διάρθρωση και τυποποιημένους πίνακες δεδομένων για τα προγράμματα σταθερότητας και σύγκλισης. |

- Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7 ης Ιουλίου 1997 σχετικά με το επικαιροποιημένο πρόγραμμα σταθερότητας της Φινλανδίας, για την περίοδο 2006-2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[5], και ιδίως το άρθρο 5 παράγραφος 3,

τη σύσταση της Επιτροπής,

Έπειτα από διαβουλεύσεις με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

4. Στις [27 Φεβρουαρίου 2007] το Συμβούλιο εξέτασε το επικαιροποιημένο πρόγραμμα σταθερότητας της Φινλανδίας για την περίοδο 2006 έως 2010.

5. Το μακροοικονομικό σενάριο στο οποίο στηρίζεται το πρόγραμμα προβλέπει ότι η αύξηση του πραγματικού ΑΕΠ θα υποχωρήσει από το κυκλικού χαρακτήρα μέγιστο ποσοστό του 4 ½ % το 2006 σε 2 ½ % κατά μέσο όρο για την υπόλοιπη περίοδο του προγράμματος. Αξιολογούμενο με βάση τις τρέχουσες διαθέσιμες πληροφορίες, το σενάριο αυτό φαίνεται να στηρίζεται σε εύλογες αναπτυξιακές παραδοχές, ενώ αυτές που αφορούν τα έτη 2006 και 2010 κρίνονται συντηρητικές. Οι προβλέψεις του προγράμματος φαίνονται ρεαλιστικές.

6. Για το 2006, το πλεόνασμα της γενικής κυβέρνησης εκτιμάται σε 2,9% του ΑΕΠ τόσο στις φθινοπωρινές προβλέψεις των υπηρεσιών της Επιτροπής του 2006 όσο και στην τρέχουσα επικαιροποίηση του προγράμματος σταθερότητας, έναντι στόχου 1,6% του ΑΕΠ που είχε τεθεί στην προηγούμενη επικαιροποίηση του προγράμματος σταθερότητας. Αυτό οφείλεται στη μεταφορά των καλύτερων σε σχέση με τα αναμενόμενα αποτελεσμάτων του 2005 και στη θετική έκπληξη όσον αφορά τον αναπτυξιακό ρυθμό του 2006 που οδήγησε σε αύξηση των κρατικών εσόδων, ενώ οι δαπάνες παρέμειναν συγκρατημένες.

7. Ο κυριότερος στόχος της μεσοπρόθεσμης δημοσιονομικής στρατηγικής του προγράμματος είναι η εξασφάλιση της μακροπρόθεσμης διατηρησιμότητας των δημόσιων οικονομικών και ενός ισοσκελισμένου προϋπολογισμού για τον τομέα της κεντρικής κυβέρνησης υπό κανονικές συνθήκες οικονομικής ανάπτυξης. Τα πρωτογενή και γενικά πλεονάσματα της γενικής κυβέρνησης προβλέπεται να ακολουθήσουν μια ελαφρά πτωτική πορεία, καθώς και τα δύο θα μειώνονται κατά ½ % του ΑΕΠ μέχρι το 2010. Η μείωση του δείκτη εσόδων, αντανακλώντας τη σταδιακή εισαγωγή της δέσμης μέτρων μείωσης της φορολογίας μέχρι το 2007, δεν αντισταθμίζεται εξ ολοκλήρου από τη μείωση του δείκτη δαπανών λόγω των ανωτάτων ορίων δημοσιονομικών δαπανών της κυβέρνησης και των πρωτοβουλιών για τη μεταρρύθμιση του δημοσίου τομέα. Ενώ η δημοσιονομική στρατηγική δεν έχει μεταβληθεί σε σύγκριση με την προηγούμενη επικαιροποίηση, οι δημοσιονομικοί στόχοι αναθεωρήθηκαν κατά περίπου 1 % του ΑΕΠ κάθε έτος, λόγω της μεταφοράς των καλύτερων σε σχέση με αναμενόμενα αποτελεσμάτων του 2005 και των ευνοϊκότερων αναπτυξιακών προοπτικών.

8. Το διαρθρωτικό αποτέλεσμα (δηλ. το κυκλικά προσαρμοσμένο αποτέλεσμα πλην των εκτάκτων και λοιπών προσωρινών μέτρων) όπως υπολογίζεται με βάση την από κοινού συμφωνηθείσα μεθοδολογία, προβλέπεται να παραμείνει σταθερό με πλεόνασμα που προσεγγίζει το 3 % του ΑΕΠ σε όλη τη διάρκεια του προγράμματος. Ο μεσοπρόθεσμος δημοσιονομικός στόχος (ΜΔΣ) για τη δημοσιονομική θέση που παρουσιάζεται στο πρόγραμμα είναι η επίτευξη διαρθρωτικού πλεονάσματος ύψους 2% του ΑΕΠ, που προβλέπεται να διατηρηθεί σε όλη τη διάρκεια του προγράμματος. Το προηγούμενο επικαιροποιημένο πρόγραμμα δεν προσδιόριζε ρητά ένα ΜΔΣ αλλά, σύμφωνα με τη γνώμη του Συμβουλίου, βάσει των προβολών του διαρθρωτικού πλεονάσματος του προηγούμενου προγράμματος, ο ΜΔΣ υπολογίστηκε σε πλεόνασμα ύψους 1½ % του ΑΕΠ. Δεδομένου ότι ο ΜΔΣ είναι απαιτητικότερος από το ελάχιστο ενδεικτικό όριο (που εκτιμάται σε έλλειμμα κυμαινόμενο σε περίπου 1¼% του ΑΕΠ), η επίτευξή του θα επιτρέψει την εξασφάλιση περιθωρίου ασφαλείας κατά του κινδύνου εμφάνισης υπερβολικού ελλείμματος. Ο ΜΔΣ βρίσκεται εντός του φάσματος που προβλέπεται για τα κράτη μέλη της ζώνης του ευρώ και του ΜΣΙ II στο Σύμφωνο Σταθερότητας και Ανάπτυξης και στον κώδικα δεοντολογίας και είναι αισθητά απαιτητικότερος σε συνάρτηση με το δείκτη χρέους και τη μέση αύξηση του δυνητικού προϊόντος σε μακροπρόθεσμη βάση. Στο πρόγραμμα εξηγείται ότι έχει τεθεί ΜΔΣ σημαντικά υψηλότερος από το ελάχιστο απαιτούμενο επίπεδο, για να εξασφαλιστεί η μακροπρόθεσμη διατηρησιμότητα των δημοσίων οικονομικών λαμβανομένου ιδίως υπόψη ότι στη Φινλανδία οι επιπτώσεις της γήρανσης του πληθυσμού θα γίνουν αισθητές σε πολύ πρώιμο στάδιο.

9. Οι κίνδυνοι για τις δημοσιονομικές προβλέψεις του προγράμματος κρίνονται σε γενικές γραμμές ισορροπημένοι. Οι μακροοικονομικές παραδοχές του προγράμματος καθώς και προβλέψεις όσον αφορά τα φορολογικά έσοδα φαίνονται εύλογες. Οι κίνδυνοι που συνδέονται με τα φορολογικά έσοδα λόγω της σύνθεσης της ανάπτυξης αντισταθμίζονται από τις μετριοπαθείς παραδοχές όσον αφορά την ελαστικότητα των φόρων. Ενώ η συγκράτηση των δαπανών ενισχύεται χάρη στα ανώτατα όρια που τίθενται για την κεντρική κυβέρνηση, υπάρχουν ορισμένοι κίνδυνοι που συνδέονται με τις εξελίξεις των δαπανών σε επίπεδο τοπικής αυτοδιοίκησης.

10. Λαμβάνοντας υπόψη αυτήν την αξιολόγηση των κινδύνων, ο δημοσιονομικός προσανατολισμός του προγράμματος θεωρείται επαρκής έτσι ώστε να διατηρηθεί ο ΜΔΣ σε όλη τη διάρκεια του προγράμματος, όπως προβλέπεται στο πρόγραμμα. Επίσης παρέχει επαρκές περιθώριο ασφάλειας ώστε το έλλειμμα να μην υπερβεί το ανώτατο όριο του 3% του ΑΕΠ υπό συνθήκες κανονικών μακροοικονομικών διακυμάνσεων καθ' όλη τη διάρκεια του προγράμματος. Ο δημοσιονομικός προσανατολισμός του προγράμματος ευθυγραμμίζεται απόλυτα με το Σύμφωνο Σταθερότητας και Ανάπτυξης.

11. Το ακαθάριστο δημόσιο χρέος εκτιμάται ότι έχει υποχωρήσει σε 39 % του ΑΕΠ το 2006, ποσοστό αισθητά χαμηλότερο από την τιμή αναφοράς 60% του ΑΕΠ που προβλέπει η συνθήκη. Το πρόγραμμα προβλέπει μείωση του δείκτη χρέους κατά 5 ½ εκατοστιαίες μονάδες κατά τη διάρκεια του προγράμματος.

12. Οι μακροπρόθεσμες δημοσιονομικές επιπτώσεις της γήρανσης του πληθυσμού στη Φινλανδία είναι υψηλότερες από το μέσο όρο της ΕΕ, παρόλο που τα μέτρα για τη μεταρρύθμιση του συνταξιοδοτικού συστήματος συνέβαλαν στη συγκράτηση των δαπανών για συντάξεις σε επίπεδο που προσεγγίζει το μέσο όρο της ΕΕ ως ποσοστού του ΑΕΠ κατά τη διάρκεια των προσεχών δεκαετιών. Η αρχική δημοσιονομική θέση, με το υψηλό διαρθρωτικό πλεόνασμα, συμβάλλει σημαντικά στο μετριασμό των μακροπρόθεσμων δημοσιονομικών επιπτώσεων της γήρανσης του πληθυσμού. Επιπλέον, τα σημαντικά περιουσιακά στοιχεία που έχουν συσσωρευτεί στο δημόσιο συνταξιοδοτικό ταμείο θα χρηματοδοτήσουν μέρος της αύξησης των συνταξιοδοτικών δαπανών. Ωστόσο, η διατήρηση υψηλών πρωτογενών πλεονασμάτων σε μεσοπρόθεσμη βάση θα συμβάλει στον περιορισμό των κινδύνων όσον αφορά τη διατηρησιμότητα των δημοσίων οικονομικών. Συνολικά, εκτιμάται ότι η Φινλανδία αντιμετωπίζει χαμηλό κίνδυνο σε ό,τι αφορά τη διατηρησιμότητα των δημόσιων οικονομικών.

13. Το πρόγραμμα σταθερότητας περιλαμβάνει ποιοτική αξιολόγηση του συνολικού αντίκτυπου της έκθεσης για την εφαρμογή του εθνικού προγράμματος μεταρρυθμίσεων, που παρουσιάστηκε το 2006 στο πλαίσιο της μεσοπρόθεσμης δημοσιονομικής στρατηγικής. Επιπλέον, παρέχει συστηματικές πληροφορίες για το άμεσο δημοσιονομικό κόστος ή τις εξοικονομήσεις πόρων που συνεπάγονται οι κυριότερες μεταρρυθμίσεις που προβλέπονται στο εθνικό πρόγραμμα μεταρρυθμίσεων και οι δημοσιονομικές προβλέψεις του λαμβάνουν ρητά υπόψη τις επιπτώσεις στα δημόσια οικονομικά των δράσεων που περιγράφονται στο εθνικό πρόγραμμα μεταρρυθμίσεων. Τα μέτρα στον τομέα των δημόσιων οικονομικών που προβλέπονται στο πρόγραμμα σταθερότητας φαίνεται να είναι συνεκτικά με εκείνα που προβλέπονται στο εθνικό πρόγραμμα μεταρρυθμίσεων. Ειδικότερα, και τα δύο προγράμματα προβλέπουν την εφαρμογή μέτρων για τη βελτίωση της παραγωγικότητας τόσο της κεντρικής κυβέρνησης όσο και των τοπικών αυτοδιοικήσεων και επιβεβαιώνουν την πρόθεση να συνεχιστεί η εφαρμογή περιορισμών στις δημοσιονομικές δαπάνες της κεντρικής κυβέρνησης και μετά την τρέχουσα βουλευτική περίοδο.

14. Η δημοσιονομική στρατηγική του προγράμματος είναι σε γενικές γραμμές συνεπής με τους γενικούς προσανατολισμούς των οικονομικών πολιτικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008.

15. Όσον αφορά τις απαιτήσεις περί πληροφοριακών στοιχείων που περιλαμβάνονται στον κώδικα δεοντολογίας για τα προγράμματα σταθερότητας και σύγκλισης, το πρόγραμμα έχει ορισμένα κενά όσον αφορά τόσο τα υποχρεωτικά όσο και τα προαιρετικά στοιχεία[6].

Το γενικό συμπέρασμα είναι ότι η μεσοπρόθεσμη δημοσιονομική θέση είναι υγιής και η δημοσιονομική στρατηγική αποτελεί υπόδειγμα δημοσιονομικών στρατηγικών που ασκούνται με βάση το Σύμφωνο Σταθερότητας και Ανάπτυξης.

Σύγκριση βασικών μακροοικονομικών και δημοσιονομικών προβλέψεων

2005 | 2006 | 2007 | 2008 | 2009 | 2010 |

Πραγματικό ΑΕΠ | ΠΣ Noέμ. 2006 | 2,9 | 4,5 | 3,0 | 2,9 | 2,6 | 2,1 |

(% μεταβολή) | COM Noέμ. 2006 | 2,9 | 4,9 | 3,0 | 2,6 | μ.δ.σ. | μ.δ.σ. |

ΠΣ Noέμ. 2005 | 2,1 | 3,2 | 2,6 | 2,3 | 2,1 | μ.δ.σ. |

Πληθωρισμός ΕνΔΤΚ | ΠΣ Noέμ. 2006 | 0,9 | 1,5 | 1,3 | 1,7 | 1,7 | 1,7 |

(%) | COM Noέμ. 2006 | 0,8 | 1,3 | 1,5 | 1,6 | μ.δ.σ. | μ.δ.σ. |

ΠΣ Noέμ. 2005 | 1,0 | 1,3 | 1,5 | 1,8 | 1,8 | μ.δ.σ. |

Κενό παραγωγής | ΠΣ Noέμ. 20061 | -1,3 | 0,1 | 0,2 | 0,1 | -0,2 | -0,8 |

(% του δυνητικού ΑΕΠ) | COM Νοέμ. 20065 | -1,5 | 0,1 | 0,2 | -0,2 | μ.δ.σ. | μ.δ.σ. |

ΠΣ Noέμ. 20051 | -0,7 | -0,2 | -0,2 | -0,5 | -0,9 | μ.δ.σ. |

Αποτέλεσμα της γενικής | ΠΣ Noέμ. 2006 | 2,7 | 2,9 | 2,8 | 2,7 | 2,7 | 2,4 |

κυβέρνησης | COM Νοέμ. 2006 | 2,7 | 2,9 | 2,9 | 2,9 | μ.δ.σ. | μ.δ.σ. |

(% του ΑΕΠ) | ΠΣ Noέμ. 2005 | 1,8 | 1,6 | 1,6 | 1,5 | 1,5 | μ.δ.σ. |

Πρωτογενές αποτέλεσμα | ΠΣ Noέμ. 2006 | 3,9 | 4,5 | 4,3 | 4,2 | 4,1 | 3,7 |

(% του ΑΕΠ) | COM Noέμ. 2006 | 4,1 | 4,3 | 4,2 | 4,1 | μ.δ.σ. | μ.δ.σ. |

ΠΣ Noέμ. 2005 | 3,4 | 3,1 | 2,9 | 2,8 | 2,8 | μ.δ.σ. |

Κυκλικά προσαρμοσμένο αποτέλεσμα | ΠΣ Noέμ. 20061 | 3,3 | 2,9 | 2,7 | 2,7 | 2,8 | 2,8 |

(% του ΑΕΠ) | COM Noέμ. 2006 | 3,4 | 2,9 | 2,8 | 2,9 | μ.δ.σ. | μ.δ.σ. |

ΠΣ Noέμ. 20051 | 2,1 | 1,7 | 1,7 | 1,7 | 2,0 | μ.δ.σ. |

Διαρθρωτικό αποτέλεσμα2 | ΠΣ Noέμ. 20063 | 3,3 | 2,9 | 2,7 | 2,7 | 2,8 | 2,8 |

(% του ΑΕΠ) | COM Νοέμ. 20064 | 3,4 | 2,9 | 2,8 | 2,9 | μ.δ.σ. | μ.δ.σ. |

ΠΣ Noέμ. 2005 | 2,1 | 1,7 | 1,7 | 1,7 | 2,0 | μ.δ.σ. |

Ακαθάριστο δημόσιο χρέος | ΠΣ Noέμ. 2006 | 41,3 | 39,1 | 37,7 | 36,2 | 35,0 | 33,7 |

(% του ΑΕΠ) | COM Νοέμ. 2006 | 41,3 | 38,8 | 37,3 | 35,8 | μ.δ.σ. | μ.δ.σ. |

ΠΣ Noέμ. 2005 | 42,7 | 41,7 | 41,1 | 40,6 | 40,1 | μ.δ.σ. |

Σημειώσεις: |

1Οι υπολογισμοί των υπηρεσιών της Επιτροπής πραγματοποιήθηκαν βάσει των πληροφοριών που περιλαμβάνονται στο πρόγραμμα. |

2Κυκλικά προσαρμοσμένο αποτέλεσμα (όπως και στις προηγούμενες γραμμές) πλην εκτάκτων και λοιπών προσωρινών μέτρων. |

3Δεν υπάρχουν έκτακτα και λοιπά προσωρινά μέτρα στο πρόγραμμα . |

4Δεν υπάρχουν έκτακτα και λοιπά προσωρινά μέτρα φθινοπωρινές οικονομικές προβλέψεις των υπηρεσιών της Επιτροπής του 2006 |

5Βάσει εκτιμώμενης δυνητικής ανάπτυξης ύψους 3,2%, 3,1%, 3,0% και 2,9% αντιστοίχως την περίοδο 2005-2008. |

Πηγή: |

Πρόγραμμα σταθερότητας· φθινοπωρινές οικονομικές προβλέψεις των υπηρεσιών της Επιτροπής του 2006 (COM), υπολογισμοί των υπηρεσιών της Επιτροπής |

[1] ΕΕ L 209 της 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:http://europa.eu.int/comm/economy_finance/about/activities/sgp/main_en.htm

[2] Ανακοίνωση της Επιτροπής προς το Εαρινό Ευρωπαϊκό Συμβούλιο, "Εφαρμογή της ανανεωμένης στρατηγικής της Λισαβόνας για την ανάπτυξη και την απασχόληση - Ένα έτος επίτευξης αποτελεσμάτων", 12.12.2006, COM(2006) 816.

[3] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Μακροπρόθεσμη διατηρησιμότητα των δημόσιων οικονομικών στην ΕΕ, της 12.10.2006, COM(2006) 574 και έγγραφο της Ευρωπαϊκής Επιτροπής, Γενική Διεύθυνση Οικονομικών και Χρηματοδοτικών Υποθέσεων (2006), «Μακροπρόθεσμη διατηρησιμότητα των δημόσιων οικονομικών στην Ευρωπαϊκή Ένωση», Ευρωπαϊκή Οικονομία, τεύχος αριθ. 4/2006.

[4] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που εγκρίθηκε από το Συμβούλιο ECOFIN στις 11 Οκτωβρίου 2005.

[5] ΕΕ L 209 της 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[6] Ειδικότερα, δεν παρέχονται στοιχεία για τις εξωτερικές παραδοχές για τα έτη 2008-2010.